|  |  |
| --- | --- |
|  |  |

**ΠΡΟΓΡΑΜΜΑ ΕΠΙΘΕΩΡΗΣΕΩΝ ΓΙΑ ΑΣΦΑΛΕΙΑ ΚΑΙ ΥΓΕΙΑ ΣΤΗΝ ΕΡΓΑΣΙΑ**

**ΠΡΟΓΡΑΜΜΑ ΕΡΓΑΣΙΩΝ 2020**

 **ΕΙΣΑΓΩΓΗ**

Διαχρονικός και βασικός στόχος του Υπουργείου Εργασίας, Πρόνοιας και Κοινωνικών Ασφαλίσεων είναι η προστασία των εργαζομένων και η σταθερή βελτίωση των επιπέδων ασφάλειας και υγείας στους χώρους εργασίας. Η στρατηγική της Κύπρου για την ασφάλεια και υγεία στην εργασία 2013 – 2020, καθορίζει τις κατευθύνσεις και τις προτεραιότητες που τίθενται για την επίτευξη του πιο πάνω στόχου.

Το Τμήμα Επιθεώρησης Εργασίας (ΤΕΕ) στο πλαίσιο υλοποίησης του στρατηγικού στόχου για τη διασφάλιση της ασφάλειας και της υγείας στον εργασιακό χώρο ετοιμάζει με βάση συγκεκριμένα κριτήρια και εφαρμόζει, μεταξύ άλλων, στοχευμένο Πρόγραμμα Επιθεωρήσεων με σκοπό την προστασία των εργαζομένων και τη διασφάλιση του δίκαιου ανταγωνισμού μεταξύ των επιχειρήσεων.

Για να καταστεί δυνατή η αποτελεσματική εφαρμογή και η συστηματική παρακολούθηση του πιο πάνω Προγράμματος Επιθεώρησης τίθενται στρατηγικοί, ποσοτικοί και ποιοτικοί στόχοι σε σχέση με τις επιθεωρήσεις που αναμένεται να πραγματοποιηθούν.

Στρατηγικός στόχος μας για το 2020 είναι η προώθηση της πρόληψης των εργατικών ατυχημάτων, επαγγελματικών ασθενειών και επικίνδυνων συμβάντων, καθώς και η καλλιέργεια νοοτροπίας ασφάλειας και υγείας μέσω των επιθεωρήσεων και των άλλων δραστηριοτήτων μας.

Σύμφωνα με τις στρατηγικές μας προτεραιότητες, το Πρόγραμμα Επιθεωρήσεων για το 2020 δίνει ιδιαίτερη έμφαση, μεταξύ άλλων, στη διεξαγωγή επιθεωρήσεων για την επιτήρηση της εφαρμογής της νομοθεσίας για ασφάλεια και υγεία στην εργασία στον κατασκευαστικό τομέα, στον τομέα της μεταποίησης, στον ξενοδοχειακό και επισιτιστικό τομέα, στις μονάδες παρασκευής, επεξεργασίας και αποθήκευσης επικίνδυνων χημικών ουσιών που μπορεί να προκαλέσουν ατύχημα μεγάλης κλίμακας, στο χονδρικό εμπόριο, στις νοσηλευτικές δραστηριότητες και στον έλεγχο της χειρωνακτικής διακίνησης φορτίων και στην πρόληψη των μυοσκελετικών παθήσεων. Επίσης, το 2020 θα συνεχίσει η διεξαγωγή επιθεωρήσεων ελέγχου της διαχείρισης θεμάτων ασφάλειας και υγείας, επιβολής όρων για τα θέματα ασφάλειας και υγείας στο πλαίσιο διαβούλευσης με τις αρμόδιες Αρχές για έκδοση πολεοδομικής άδειας / άδειας οικοδομής / πιστοποιητικού έγκρισης και κατά την εξέταση αιτήσεων έκδοση βεβαίωσης εγγραφής υποστατικών, εγκαταστάσεων, επιχειρήσεων και χώρων εργασίας, καθώς και ελέγχου της ασφαλούς αποθήκευσης πετρελαιοειδών και της προστασίας των εργαζομένων από τη θερμική καταπόνηση.

Αναστάσιος Γιαννάκη

Διευθυντής

Τμήματος Επιθεώρησης Εργασίας

**ΠΕΡΙΕΧΟΜΕΝΑ**

1. **ΣΤΡΑΤΗΓΙΚΗ 2013 – 2020 ………………………………………………… 4**
2. **ΣΤΡΑΤΗΓΙΚΟΣ ΣΤΟΧΟΣ ΤΕΕ ………………………………..……………. 5**
3. **ΠΡΟΓΡΑΜΜΑΤΙΣΜΟΣ ΕΠΙΘΕΩΡΗΣΕΩΝ ………………………………… 6**
4. **ΣΤΟΧΟΙ ΕΠΙΘΕΩΡΗΣΕΩΝ ………………………………………………….. 7**
5. **ΔΡΑΣΤΗΡΙΟΤΗΤΕΣ ΕΠΙΘΕΩΡΗΣΕΩΝ ……………………………………. 8**

**1. ΣΤΡΑΤΗΓΙΚΗ 2013 - 2020**

Η Στρατηγική της Κύπρου στον τομέα της Ασφάλειας και Υγείας στην Εργασία 2013-2020, που υπογράφηκε από την Υπουργό Εργασίας, Πρόνοιας και Κοινωνικών Ασφαλίσεων, από τις Εργοδοτικές και Συνδικαλιστικές Οργανώσεις καθώς και από άλλους εμπλεκόμενους φορείς, έχει ως στόχο την υλοποίηση της πολιτικής του Υπουργείου Εργασίας, Πρόνοιας και Κοινωνικών Ασφαλίσεων για συνεχή και σταθερή βελτίωση των επιπέδων ασφάλειας και υγείας στους χώρους εργασίας. Η Στρατηγική αυτή εστιάζεται στους ακόλουθους άξονες:

1. **Θεσμικό Πλαίσιο:** Αξιοποίηση και βελτιστοποίηση του θεσμικού πλαισίου. Το πλαίσιο αυτό βασίζεται στη λειτουργία του Εργατικού Συμβουλευτικού Σώματος και του Παγκύπριου Συμβουλίου Ασφάλειας και Υγείας.
2. **Νομοθετικό Πλαίσιο:** Συμπλήρωση του νομοθετικού πλαισίου όπου και όταν εντοπίζονται κενά ή και ιδιαιτερότητες που αφορούν τα δεδομένα της Κύπρου. Προώθηση της απλοποίησής του.
3. **Σύστημα Επιθεώρησης Εργασίας (ΣΕΕ):** Εφαρμογή ΣΕΕ για την αποτελεσματικότερη εφαρμογή της νομοθεσίας με σκοπό την προστασία των εργαζομένων και τη διασφάλιση του δίκαιου ανταγωνισμού μεταξύ των επιχειρήσεων.
4. **Υποστηρικτικοί Θεσμοί:** Παροχή στοχευμένης υποστήριξης και ενημέρωσης προς τους Λειτουργούς Ασφάλειας και τα Εγκεκριμένα Πρόσωπα Παροχής Υπηρεσιών Προστασίας και Πρόληψης (ΕΞΥΠΠ), σε θέματα ασφάλειας και υγείας στην Εργασία και βελτίωση της λειτουργίας του θεσμού των Επιτροπών Ασφάλειας.
5. **Σύστημα Επιτήρησης της Υγείας των Εργαζομένων:** Εισαγωγή νέας νομοθεσίας και υλοποίηση σχεδίου δράσης για την καταγραφή, παρακολούθηση και πρόληψη των επαγγελματικών ασθενειών.
6. **Πρόληψη και νοοτροπία Ασφάλειας και Υγείας:** Υλοποίηση πολλαπλών δράσεων για την προώθηση της πρόληψης των εργατικών ατυχημάτων και επαγγελματικών ασθενειών και την ανάπτυξη της νοοτροπίας ασφάλειας και υγείας.
7. **Ενσωμάτωση σε άλλους Τομείς Πολιτικής:** Ενσωμάτωση των θεμάτων ασφάλειας και υγείας στην εκπαίδευση, στην απασχόληση, στην ανάπτυξη, στην πιστοποίηση επαγγελματικών προσόντων και στην παροχή χορηγιών.
8. **Επιστημονική Πρόοδος και Έρευνα:** Συνεργασία με Ακαδημαϊκά Ιδρύματα, Ερευνητικά Ινστιτούτα και Υπηρεσίες στην Κύπρο και στο εξωτερικό για σκοπούς έρευνας και εκπόνησης μελετών στα θέματα ασφάλειας και υγείας.
9. **Συνεργασία με Κοινωνικούς Εταίρους και άλλους Φορείς:** Συνεργασία με τις εργοδοτικές και συνδικαλιστικές οργανώσεις, κρατικούς φορείς, τοπικές αρχές και άλλους φορείς που ρυθμίζουν τα επαγγέλματα, την επιτήρηση αγοράς και την προστασία του περιβάλλοντος για την παροχή τεχνοκρατικής βοήθειας με στόχο την αναβάθμιση των δυνατοτήτων τους για προσφορά στην εκπαίδευση και καθοδήγηση στα μέλη τους.
10. **Ενεργός συμμετοχή σε Σώματα της Ευρωπαϊκής Ένωσης και Διεθνείς Οργανισμούς:** Ενεργός συμμετοχή σε Ομάδες Εργασίας και Επιτροπές της Συμβουλευτικής Επιτροπής για την ασφάλεια και υγεία στην Εργασία, της Επιτροπής Ανώτερων Επιθεωρητών Εργασίας, του Ευρωπαϊκού Οργανισμού για την ασφάλεια και υγεία, της Ευρωπαϊκής Στατιστικής Υπηρεσίας που ασχολείται με τα θέματα ασφάλειας και υγείας στην εργασία και της Διεθνούς Οργάνωσης Εργασίας των Ηνωμένων Εθνών.

[**Πλήρες κείμενο**](http://www.mlsi.gov.cy/mlsi/dli/dliup.nsf/A2FE2C7752BCCA3CC2257DDC0021A202/%24file/HEALTH%26S_STRATEGY_2013_2020.pdf) **πατήστε**[C:\Users\User\Downloads\HEALTH&S\_STRATEGY\_2013\_2020.pdf](file:///C%3A%5CUsers%5Cetsekme%5CAppData%5CLocal%5CAppData%5CUser%5CUser%5CDownloads%5CHEALTH%26S_STRATEGY_2013_2020.pdf)[**Στρατηγική**](file:///C%3A%5CUsers%5Cetsekme%5CAppData%5CLocal%5CAppData%5CUser%5CUser%5CDownloads%5CHEALTH%26S_STRATEGY_2013_2020.pdf)

**2.** **ΣΤΡΑΤΗΓΙΚΟΣ ΣΤΟΧΟΣ ΤΕΕ**

**ΔΙΑΣΦΑΛΙΣΗ ΑΣΦΑΛΕΙΑΣ ΚΑΙ ΥΓΕΙΑΣ ΣΤΟΝ ΕΡΓΑΣΙΑΚΟ ΧΩΡΟ**

To Τμήμα Επιθεώρησης Εργασίας (ΤΕΕ), εφαρμόζοντας τις σχετικές νομοθεσίες, τις διοικητικές ρυθμίσεις και τις κυβερνητικές οδηγίες, έχει καθορίσει Στρατηγικούς στόχους και συγκεκριμένες Δραστηριότητες που χρηματοδοτούνται κυρίως από τον Κρατικό Προϋπολογισμό.

Το Πρόγραμμα Επιθεωρήσεων στα θέματα Ασφάλειας και Υγείας στην Εργασία ετοιμάζεται στο πλαίσιο υλοποίησης του 1ου Στρατηγικού Στόχου του ΤΕΕ που αφορά στη «**Διασφάλιση της Ασφάλειας και της Υγείας στον Εργασιακό χώρο»** και αποτελεί την κύρια δράση της 2ης Δραστηριότητας του Στόχου αυτού «Επιθεωρήσεις, Εφαρμογή και Επιβολή Νομοθεσίας».

Το Πρόγραμμα Επιθεωρήσεων του 2020-2021 έχει ειδικά προσαρμοστεί ώστε να λαμβάνει υπόψη τα δεδομένα που δημιουργήθηκαν λόγω της έντονης ανάπτυξης σε κάποιους τομείς οικονομικής δραστηριότητας, καθώς και την ανάγκη στόχευσης σε τομείς οικονομικής δραστηριότητας που παρουσιάζουν αυξητική τάση του δείκτη συχνότητας ατυχημάτων. Για να καταστεί δυνατή η περαιτέρω βελτίωση της αποτελεσματικότητας και της απόδοσης του Συστήματος Επιθεώρησης σε θέματα Ασφάλειας και Υγείας στην Εργασία απαιτείται, αξιοποιώντας όσο είναι δυνατόν τους διαθέσιμους πόρους, καλύτερος προγραμματισμός, συστηματική παρακολούθηση και δομημένη αξιολόγηση των επιθεωρήσεων μέσω της χρήσης συγκεκριμένων στρατηγικών, ποσοτικών και ποιοτικών δεικτών.

**3. ΠΡΟΓΡΑΜΜΑΤΙΣΜΟΣ ΕΠΙΘΕΩΡΗΣΕΩΝ**

**Για την ετοιμασία του Προγράμματος Επιθεωρήσεων 2020 λήφθηκαν υπ’ όψιν τα ακόλουθα:**

(α) Η έντονη ανάπτυξη που παρουσιάζεται σε ορισμένους τομείς σε κάποιες περιοχές, όπως για παράδειγμα η αύξηση των δραστηριοτήτων στις παράλιες ξενοδοχειακές επιχειρήσεις και η αύξηση των κατασκευαστικών εργασιών.

(β) Η εφαρμογή της Στρατηγικής για Ασφάλεια και Υγεία στην Εργασία που καλύπτει την περίοδο 2013 - 2020.

(γ) Η ανάλυση των εργατικών ατυχημάτων που γνωστοποιήθηκαν την τελευταία πενταετία και ειδικά οι ψηλές συχνότητες ή / και η σοβαρότητα ατυχημάτων που συνεχίζουν να συμβαίνουν τα τελευταία χρόνια σε συγκεκριμένους τομείς οικονομικής δραστηριότητας όπως είναι η Ξενοδοχειακή και Επισιτιστική Βιομηχανία, η Μεταποιητική Βιομηχανία, το Χονδρικό και Λιανικό Εμπόριο και οι Κατασκευές.

(δ) Τα αποτελέσματα των μηνιαίων και ετήσιων δραστηριοτήτων επιθεωρήσεων των τελευταίων δύο χρόνων, οι απόψεις και τα σχόλια των Επιθεωρητών αναφορικά με τις εμπειρίες τους από την εφαρμογή των ετήσιων Προγραμμάτων Επιθεώρησης τα τελευταία χρόνια.

(ε) Η όσο το δυνατόν καλύτερη αξιοποίηση των διαθέσιμων πόρων για πιο αποτελεσματική επιβολή της Νομοθεσίας καθώς και βελτίωση της συμμόρφωσης μέσω των επιθεωρήσεων με τη χρήση νομικών ή άλλων εργαλείων, όπως είναι, η έκδοση Ειδοποιήσεων Βελτίωσης και Απαγόρευσης, η λήψη ποινικών μέτρων καθώς και η αποστολή επιστολών.

(στ) Η ανάγκη διεξαγωγής στοχευμένων επιθεωρήσεων με βάση συγκεκριμένα κριτήρια για την αύξηση της αποτελεσματικότητας των επιθεωρήσεων.

(ζ) Οι κατά καιρούς εισηγήσεις των Κοινωνικών Εταίρων (Εργοδοτικών και Συνδικαλιστικών Οργανώσεων) περιλαμβανομένης της εισήγησης για πιο αυστηρή επιτήρηση της εφαρμογής της νομοθεσίας στα θέματα Ασφάλειας και Υγείας στην Εργασία.

(η) Η υλοποίηση του Σχεδίου Δράσης του Παγκύπριου Συμβουλίου Ασφάλειας και Υγείας για τη μείωση των ατυχημάτων.

(θ) Η βελτίωση των διαδικασιών για την υλοποίηση και παρακολούθηση του Προγράμματος Επιθεώρησης μέσω κατάλληλων δεικτών.

(ι) Η βελτίωση της δειγματοληψίας των υποστατικών προς επιθεώρηση, για την επίτευξη του στρατηγικού στόχου, σύμφωνα με τις συστάσεις της Εφόρου Εσωτερικού Ελέγχου και της Ομάδας Αξιολόγησης της Επιτροπής Ανώτερων Επιθεωρητών Εργασίας (SLIC) της Ευρωπαϊκής Ένωσης.

**4. ΣΤΟΧΟΙ ΕΠΙΘΕΩΡΗΣΕΩΝ**

Για σκοπούς αποτελεσματικής λειτουργίας του Συστήματος Επιθεωρήσεων καθορίστηκαν οι ακόλουθοι ποσοτικοί και ποιοτικοί στόχοι.

**4.1. Ποσοτικοί**

Στον πιο κάτω Πίνακα αναφέρονται συγκεντρωτικά οι βασικοί ετήσιοι ποσοτικοί στόχοι για τις δραστηριότητες κάθε Επιθεωρητή, ο οποίος ασχολείται με τα θέματα ασφάλειας και υγείας και οι οποίοι προσαρμόζονται ανάλογα με την κατανομή καθηκόντων σε σχέση και με άλλες δραστηριότητες του Τμήματος.

**ΣΤΟΧΟΣ ΑΝΑ ΕΠΙΘΕΩΡΗΤΗ**

**ΕΠΙΘΕΩΡΗΣΕΙΣ / ΑΛΛΕΣ ΕΝΕΡΓΕΙΕΣ**

228

Συνολικές Ετήσιες Επιθεωρήσεις

1-2

Εντοπισμός παραδειγμάτων Καλής Πρακτικής

**Πίνακας 1: Βασικοί Ποσοτικοί στόχοι ανά Επιθεωρητή**

**4.2. Ποιοτικοί**

Οι επιθεωρήσεις αποσκοπούν στους ακόλουθους βασικούς ποιοτικούς στόχους:

**4.2.1. Έλεγχος συμμόρφωσης του Εργοδότη ή των Εργοδοτών** με τις πρόνοιες της νομοθεσίας με ιδιαίτερη έμφαση στα ακόλουθα:

**Α. Γενικά:**

* **Εντοπισμό** των **πηγών κινδύνου και των προσώπων,** στα οποία υπάρχει πιθανότητα να προκληθεί σωματική βλάβη ή βλάβη της υγείας τους και
* **καθορισμός γραπτών, προληπτικών και προστατευτικών μέτρων** με βάση τις γραπτές εκτιμήσεις των κινδύνων,

***Σημείωση:***

*Οι εργοδότες ή/και οι εκπροσώπους τους, καθώς και ο Λειτουργός Ασφάλειας (στις περιπτώσεις όπου υπάρχει) και οι Εσωτερικές Υπηρεσίες Προστασίας και Πρόληψης (ΕΣΥΠΠ) να ενημερώνονται για τις πληροφορίες που έχουν πρόσφατα αναρτηθεί στην ιστοσελίδα του Τμήματος αναφορικά με ετοιμασία Γραπτής Εκτίμησης των Κινδύνων (ΓΕΚ) και ειδικότερα για το σχετικό Δείγμα ΓΕΚ. Το Δείγμα αυτό μπορούν να το αξιοποιούν για καταγραφή των κίνδυνων και των σχετικών προληπτικών και προστατευτικών μέτρων για προστασία της ασφάλειας και της υγείας των εργοδοτουμένων τους.*

* διάθεση των **γραπτών εκτιμήσεων κινδύνου** στους εργοδοτούμενους / τους αντιπροσώπους ασφάλειας.
* **Ενημέρωση των εργοδοτούμενων** και άλλων επηρεαζόμενων προσώπων για τα απαιτούμενα προληπτικά και προστατευτικά μέτρα και παροχή ανάλογων προφορικών ή γραπτών οδηγιών / καθοδήγησης.
* **Εφαρμογή συστήματος διαχείρισης των κινδύνων** με καθορισμένες διαδικασίες για τον έλεγχο και αντιμετώπιση των κινδύνων.
* **Εφαρμογή, παρακολούθηση και επανεξετάση** των καθορισμένων μέτρων προστασίας και πρόληψης
* Ορισμός αρμόδιων πρόσωπων για τις δραστηριότητες προστασίας και πρόληψης **(ΕΣΥΠΠ)** ή αγορά υπηρεσιών Προστασίας και Πρόληψης από εγκεκριμένα πρόσωπα για την παροχή Εξωτερικών Υπηρεσιών Προστασίας και Πρόληψης **(ΕΞΥΠΠ).**
* **Έλεγχος για την επιτήρηση της υγείας** των εργοδοτουμένων.
* Εκλογή **Αντιπρόσωπου Ασφάλειας** ή / και κατάρτιση και λειτουργία **Επιτροπής Ασφάλειας**, όπου αυτό εφαρμόζεται.

**Β. Κατασκευαστικά Έργα:**

Ειδικά για τα **εργοτάξια** δίνεται ιδιαίτερη έμφαση και στα ακόλουθα:

* Διαβίβαση της **εκ των Προτέρων Γνωστοποίησης Εργοταξίου** στο αρμόδιο Επαρχιακό Γραφείο Επιθεώρησης Εργασίας κατάλληλα συμπληρωμένη / επικαιροποιημένη, όπου εφαρμόζεται και είναι αναρτημένη σε εμφανή χώρο στο εργοτάξιο.
* Ορισμός **Συντονιστών για τα θέματα Ασφάλειας και Υγείας** κατά την εκπόνηση της μελέτης και κατά την εκτέλεση του έργου και οι Συντονιστές αυτοί διαθέτουν τα απαιτούμενα προσόντα.
* Ετοιμασία και διάθεση κατάλληλου και αναπροσαρμοσμένου **Σχεδίου Ασφάλειας και Υγείας (ΣΑΥ).**
* **Εφαρμογή των προληπτικών και προστατευτικών μέτρων** και των διαδικασιών αντιμετώπισης των κινδύνων που καθορίζονται στο ΣΑΥ.
	+ 1. **Διεξαγωγή επιθεώρησης με τη συνοδεία**, όπου είναι εφικτό, **του εργοδότη ή του εκπρόσωπου του**, του εμπλεκόμενου αυτοεργοδοτούμενου προσώπου, όπου ισχύει και άλλων συντελεστών έργων όπου απαιτείται, καθώς και του Αντιπροσώπου Ασφάλειας των εργοδοτουμένων.
		2. **Ενημέρωση του εργοδότη ή των εργοδοτών** (όπου εμπλέκονται περισσότεροι του ενός εργοδότες, π.χ. εργολάβος, υπεργολάβος) ή του αυτοεργοδοτούμενου προσώπου ή στην περίπτωση που αυτό δεν είναι δυνατόν, του εκπροσώπου του/τους, στο ανώτερο κατά το δυνατόν ιεραρχικό επίπεδο, στην παρουσία του Λειτουργού Ασφάλειας όπου υπάρχει ή άλλου αρμόδιου προσώπου των Εσωτερικών Υπηρεσιών Προστασίας και Πρόληψης (ΕΣΥΠΠ) ή του Συντονιστή Εκτέλεσης, στην περίπτωση επιθεώρησης εργοταξίου, για τα ευρήματα της επιθεώρησης, για τις βασικές υποχρεώσεις του Εργοδότη ή/και άλλων συντελεστών του έργου στην περίπτωση επιθεώρησης εργοταξίου, καθώς και για τις σημαντικές αλλαγές της νομοθεσίας που αφορά στην ασφάλεια και υγεία των εργαζομένων στον χώρο εργασίας.
		3. Ανάλογα με τα αποτελέσματα/ευρήματα της επιθεώρησης, **εφαρμογή νομικών εργαλείων επιβολής της συμμόρφωσης** σύμφωνα με τη σχετική νομοθεσία (π.χ., επίδοση ειδοποίησης βελτίωσης ή απαγόρευσης, ετοιμασία φακέλου ποινικής δίωξης για τη λήψη νομικών μέτρων και αποστολή επιστολής παραβάσεων).
		4. **Ορθή και πλήρης ενημέρωση / επικαιροποίηση** των στοιχείων **του Μηχανογραφημένου Συστήματος** του ΤΕΕ.

**5. ΔΡΑΣΤΗΡΙΟΤΗΤΕΣ ΕΠΙΘΕΩΡΗΣΕΩΝ**

**5.1. Ετήσιες Δραστηριότητες Επιθεώρησης**

|  |
| --- |
| **Έλεγχος διαχείρισης θεμάτων Ασφάλειας και Υγείας (Σύστημα Διαχείρισης των Κινδύνων, Γραπτή Εκτίμηση των Κινδύνων, Εξωτερικές και Εσωτερικές Υπηρεσίες Προστασίας και Πρόληψης, Λειτουργοί Ασφάλειας).** |
|  |
| **Επιθεωρήσεις στον Κατασκευαστικό Τομέα.** |
|  |
| **Επιθεωρήσεις για την Ασφαλή Αποθήκευση Πετρελαιοειδών.** |
|  |
| **Επιθεωρήσεις σε μονάδες αποθήκευσης / χρήσης επικίνδυνων χημικών ουσιών κατηγορίας «Seveso» για αποφυγή ατυχημάτων μεγάλης κλίμακας.** |
|  |
| **Επιθεωρήσεις στις Νοσηλευτικές Δραστηριότητες (Νοσοκομεία, Ιδιωτικές Κλινικές).** |
|  |
| **Έλεγχος όρων για θέματα ασφάλειας και υγείας κατά τη διαδικασία εξέτασης αιτήσεων έκδοσης Πολεοδομικής Άδειας / Άδειας Οικοδομής / Πιστοποιητικού Έγκρισης.** |
|  |
| **Επιθεώρηση υποστατικών για έκδοση Βεβαίωσης Εγγραφής Υποστατικών, Εγκαταστάσεων, Επιχειρήσεων και Χώρων Εργασίας.** |
| **Επανεπιθεώρηση των χώρων εργασίας στους οποίους στάλθηκε επιστολή παραβάσεων ή εκδόθηκε Ειδοποίηση Βελτίωσης στο προηγούμενο ή στο τρέχον έτος.** |
|  |
| **Έλεγχος της χειρωνακτικής διακίνησης φορτίων για την πρόληψη μυοσκελετικών παθήσεων.** |
|  |
| **Έλεγχος του Καπνίσματος στους χώρους εργασίας** |
|  |
| **Επιθεωρήσεις σε xώρους εργοδότησης Αλλοδαπών** |

**Πίνακας 2: Ετήσιες δραστηριότητες**

**5. ΔΡΑΣΤΗΡΙΟΤΗΤΕΣ ΕΠΙΘΕΩΡΗΣΕΩΝ**

**5.2. Στοχευμένες Εκστρατείες Επιθεώρησης**

Οι στοχευμένες εκστρατείες επιθεώρησης διεξάγονται σε καθορισμένο χρονικό πλαίσιο όπως φαίνεται στον Πίνακα 3. Για τις εκστρατείες αυτές ετοιμάζονται ερωτηματολόγια ελέγχου με τις ανάλογες επεξηγήσεις και οδηγίες με βάση τους συγκεκριμένους στόχους της κάθε εκστρατείας. Οι στόχοι, τα σημεία ελέγχου και οι σχετικές επεξηγήσεις για την κάθε εκστρατεία δημοσιοποιούνται μέσω Ανακοίνωσης στην ιστοσελίδα του Τμήματος και στα μέσα κοινωνικής δικτύωσης. Επίσης, αποστέλλονται ηλεκτρονικά στους εμπλεκόμενους φορείς και στους κοινωνικούς εταίρους.

|  |  |
| --- | --- |
| **ΔΡΑΣΤΗΡΙΟΤΗΤΑ** | **ΧΡΟΝΟΔΙΑΓΡΑΜΜΑ (2020)** |
|  |  |
| **Επιθεωρήσεις για εντοπισμό παραδειγμάτων Καλής Πρακτικής**  | **Ιανουάριος – Ιούνιος**  |
|  |  |
| **Επιθεωρήσεις σε Χονδρικό Εμπόριο**  | **Φεβρουάριος**  |
|  |  |
| **Επιθεωρήσεις σε Εργοτάξια**  | **Μάρτιος – Ιούνιος, Σεπτέμβριος, Νοέμβριος**  |
|  |  |
| **Επιθεωρήσεις σε Χώρους Παρασκευής, Επεξεργασίας και Αποθήκευσης Χημικών Ουσιών**  | **Μάρτιος** |
|  |  |
| **Επιθεωρήσεις σε Ξενοδοχεία, Εστιατόρια και Υποστατικά Διανομής Έτοιμων Φαγητών**  | **Ιούνιος** |
|  |  |
| **Επιθεωρήσεις για την προστασία εργαζομένων από τη Θερμική Καταπόνηση [Εργοτάξια]** | **Ιούλιος - Αύγουστος** |
|  |  |
| **Επιθεωρήσεις σε υποστατικά της Μεταποίησης που δεν επιθεωρήθηκαν τα 5 τελευταία χρόνια**  | **Σεπτέμβριος - Νοέμβριος** |
|  |  |

**Πίνακας 3: Δραστηριότητες με καθορισμένο χρονοδιάγραμμα**

**Ιανουάριος 2020 ΤΜΗΜΑ ΕΠΙΘΕΩΡΗΣΗΣ ΕΡΓΑΣΙΑΣ**